LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO 2005 M. SAUSIO 24 D. ĮSAKYMO NR. A1-14 „DĖL VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS NUOSTATŲ PATVIRTINIMO“ PAKEITIMO

2019 m. birželio 27 d. Nr. A1-366

Vilnius

1. P a k e i č i u Valstybinio socialinio draudimo fondo valdybos prie Socialinės apsaugos ir darbo ministerijos nuostatus, patvirtintus Lietuvos Respublikos socialinės apsaugos ir darbo ministro 2005 m. sausio 24 d. įsakymu Nr. A1-14 „Dėl Valstybinio socialinio draudimo fondo valdybos prie Socialinės apsaugos ir darbo ministerijos nuostatų patvirtinimo“:

1.1. Pakeičiu 10 punktą ir jį išdėstau taip:

„10. Fondo valdybos veiklos tikslai – organizuoti valstybinį socialinį draudimą ir vykdyti operatyvų Fondo lėšų tvarkymą bei apskaitą, užtikrinant priskaičiuotų valstybinio socialinio draudimo įmokų sumų, baudų, delspinigių surinkimą į Fondą ir jų išieškojimą, teisingą duomenų apie apdraustuosius asmenis ir išmokų gavėjus tvarkymą bei įstatymuose nustatytų valstybinio socialinio draudimo išmokų ir kitų išmokų, kurias mokėti pavesta Fondo valdybai, Fondo valdybos teritoriniams skyriams ir kitoms Fondo įstaigoms, susijusioms su Fondo administravimu (toliau kartu – Fondo administravimo įstaigos), paskyrimą ir mokėjimą išmokų gavėjams, taip pat vykdyti pensijų anuiteto mokėtojo, valstybės informacinių technologijų paslaugų teikėjo, Garantinio fondo ir Ilgalaikio darbo išmokų fondo administratoriaus funkcijas.“

1.2. Pakeičiu 12.1 papunktį ir jį išdėstau taip:

„12.1. rengia ir, suderinusi su atitinkamomis valstybės institucijomis, teikia Socialinės apsaugos ir darbo ministerijai Fondo biudžeto projektą ir atsiskaito, teikdama Fondo konsoliduotųjų ataskaitų rinkinį kartu su Fondo tarybos išvada;“.

1.3. Pripažįstu netekusiu galios 12.3 papunktį.

1.4. Pakeičiu 12.4 papunktį ir jį išdėstau taip:

„12.4. organizuoja kaupiamųjų pensijų įmokų pervedimą į pensijų kaupimo bendrovių valdomus pensijų fondus, privalomojo sveikatos draudimo įmokų pervedimą į Privalomojo sveikatos draudimo fondo biudžeto sąskaitą;“.

1.5. Pripažįstu netekusiu galios 14.5 papunktį.

1.6. Pakeičiu 14.6 papunktį ir jį išdėstau taip:

„14.6. vykdo Lietuvos Respublikos pensijų kaupimo dalyvių, pensijų kaupimo ir pensijų išmokų sutarčių registro valdytojo ir tvarkytojo funkcijas;“.

1.7. Pakeičiu 15.2 papunktį ir jį išdėstau taip:

„15.2. organizuoja ir vykdo asmenų, kuriems ligos išmokas, netekto darbingumo pensijas ar kitas išmokas iš Fondo biudžeto ar valstybės biudžeto moka Fondo administravimo įstaigos, neįgalumo lygio, laikinojo nedarbingumo ar darbingumo lygio, jo priežasties, atsiradimo laiko ar termino nustatymo pagrįstumo ir teisėtumo tikrinimus;“.

1.8. Papildau 16.21 papunkčiu:

„16.21. organizuoja pensijų anuiteto mokėjimą;“.

1.9. Pakeičiu 17.11 papunktį ir jį išdėstau taip:

„17.11. Vyriausybės ar jos įgaliotos institucijos nustatyta tvarka pasitelkti asmens sveikatos priežiūros įstaigų, su kuriomis sudarytos sutartys, gydytojus specialistus klausimams pagal jų kompetenciją spręsti, prižiūrint neįgalumo lygio, laikinojo nedarbingumo ar darbingumo lygio, jo priežasties, atsiradimo laiko ar termino nustatymo pagrįstumą ir teisėtumą;“.

1.10. Pakeičiu 18 punktą ir jį išdėstau taip:

„18. Fondo valdybos veikla organizuojama vadovaujantis socialinės apsaugos ir darbo ministro tvirtinamu Fondo valdybos metiniu veiklos planu, rengiamu vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 „Dėl Strateginio planavimo metodikos patvirtinimo“, ir skelbiamu Fondo valdybos interneto svetainėje. Pasibaigus kalendoriniams metams, ne vėliau kaip iki einamųjų metų sausio 31 d. Socialinės apsaugos ir darbo ministerijai teikiama metinė Fondo valdybos veiklos ataskaita, kuri rengiama vadovaujantis Viešojo sektoriaus subjekto metinės veiklos ataskaitos ir viešojo sektoriaus subjektų grupės metinės veiklos ataskaitos rengimo tvarkos aprašu, patvirtintu Lietuvos Respublikos Vyriausybės 2019 m. vasario 13 d. nutarimu Nr. 135 „Dėl Viešojo sektoriaus subjekto metinės veiklos ataskaitos ir viešojo sektoriaus subjektų grupės metinės veiklos ataskaitos rengimo tvarkos aprašo patvirtinimo“.“

1.11. Pakeičiu 21 punktą ir jį išdėstau taip:

„21.	Fondo valdybai vadovauja direktorius, kurį 5 metų kadencijai Lietuvos Respublikos valstybės tarnybos įstatymo nustatyta tvarka (ne politinio (asmeninio) pasitikėjimo pagrindu) priima į pareigas ir atleidžia iš jų socialinės apsaugos ir darbo ministras. Fondo valdybos direktorius gali būti skiriamas eiti Fondo valdybos vadovo (direktoriaus) pareigas ne daugiau kaip dvi kadencijas iš eilės. Fondo valdybos direktorius yra tiesiogiai pavaldus ir atskaitingas socialinės apsaugos ir darbo ministrui.“

2. Į g a l i o j u Valstybinio socialinio draudimo fondo valdybos prie Socialinės apsaugos ir darbo ministerijos direktorių pasirašyti Valstybinio socialinio draudimo fondo valdybos prie Socialinės apsaugos ir darbo ministerijos nuostatus su visais pakeitimais ir atlikti visus Lietuvos Respublikos teisės aktų nustatytus veiksmus, susijusius su jų užregistravimu Juridinių asmenų registre.

Socialinės apsaugos ir darbo ministras	Linas Kukuraitis